Vier Valentynsdag saam met die jongspan - Jou Gesin | Solidariteit WêreldJou Gesin | Solidariteit Wêreld
Tuis › Artikels › Vier Valentynsdag saam met die jongspan
Valentynsdag klink altyd idillies, maar die werklikheid is dat meeste mense kinders het en ongelukkig is oupa of ouma nie altyd naby om na hulle om te sien terwyl julle ’n romantiese aandjie wil geniet nie. Moet egter nie vrees nie, want jy kan vanjaar dié dag steeds ten volle benut, selfs met die jongspan aan jou sy.
Hier is ʼn paar idees om die dag saam te geniet:
Skop die dag af met ’n hartjietema-ontbyt
Berei ontbyt voor saam met die hele gesin. Al wat jy gaan nodig hê is ʼn hartjievormige koekiedrukker en jy kan amper enige iets maak volgens diée tema – van plaatkoekies en roosterbrood tot skons. Julle kan lekker aarbeie en room saam met dit geniet, die dag vind tog net een keer ʼn jaar plaas.
ʼn Fliekaand saam met die gesin
Gooi ʼn groot matras voor die televisie met baie komberse en kussings en laat die hele gesin saam ʼn kindervriendelike fliek kyk. Maak lekker springmielies en warm sjokolade of melkskommels. Sodra die kinders in droomland is, kan jy en jou man oorskakel na romantiese komedies en ʼn heerlike glas wyn geniet.
Kry die kinders kreatief deur hulle te laat spoeg en plak. Julle kan tuisgemaakte geskenke vir mekaar of vir ouma en oupa, wat so ver bly, maak. Julle kan ook versierings vir die huis maak om ʼn feestelike atmosfeer te skep.
Maak geskenkbewyse vir mekaar
Julle kan vir mekaar geskenkbewyse maak wat deur die jaar gebruik kan word. Daar kan items vir die kinders op wees, soos ‘Varkie-aand’, ‘Uitstappie vir roomys’ of ‘Halfuur later gaan slaap’. Jy en jou man kan ook deelneem, en vir mekaar geskenkbewyse maak wat byvoorbeeld sê ‘Ek was die wasgoed vir ʼn week’, of ‘Ek vat jou uit vir aandete by jou gunsteling eetplek’.
Hou ’n teepartytjie of piekniek
Gooi ʼn kombers op die grasperk of pak ʼn tafel met koppies en pierings uit. Julle kan lekker hartjievormige koekies bak en dit saam met tee geniet.
Kinders kan miskien nie die rekening by ʼn restaurant betaal nie, maar hulle sorg vir al die klein goed, soos ʼn blommetjie uit die tuin en ʼn onverwagse druk. Op die einde van die dag, is jy jou kind se gunsteling Valentyn, so maak die dag vir hulle ook spesiaal al is dit met ʼn sjokolade en ʼn briefie.